ไปรษณีย์ไทย ร่วมกับกองบัญชาการตำรวจตระเวนชายแดน จัดโครงการ ส่งสุข ส่งฟรี ปีใหม่ 2563 เริ่ม 1 ธันวาคมนี้
ไปรษณีย์ไทย ร่วมกับกองบัญชาการตำรวจตระเวนชายแดน จัดโครงการ ส่งสุข ส่งฟรี ปีใหม่ 2563 เริ่ม 1 ธันวาคมนี้ นายกาหลง ทรัพย์สอาด รองกรรมการผู้จัดการใหญ่ สายงานระบบปฏิบัติการ บริษัท ไปรษณีย์ไทย จำกัด กล่าวว่า ไปรษณีย์ไทย ร่วมกับกองบัญชาการตำรวจตระเวนชายแดน (ตชด.) จัดโครงการ “ส่งสุข ส่งฟรี” ปีใหม่ 2563 ด้วยการส่งมอบอุปกรณ์การเรียนและกีฬาให้กับนักเรียนโรงเรียน ตชด. 218 แห่งทั่วประเทศ ผ่านเครือข่ายไปรษณีย์ไทยกว่า 10,000 แห่งทั่วประเทศ เพื่อส่งความสุขและส่งต่อสิ่งที่ดีให้กับเยาวชนในพื้นที่ห่างไกล โดยสามารถฝากส่งสิ่งของ อาทิ อุปกรณ์การเรียน อุปกรณ์กีฬา เครื่องเขียน หรืออื่นๆ ที่เป็นของใหม่สภาพดี ที่ส่งด้วยบริการไปรษณีย์ EMS ในประเทศ ฟรี 5 กิโลกรัม /กล่อง โดยจะเริ่มดำเนินการตั้งแต่วันที่ 1 ธันวาคม 2562 - 15 มกราคม 2563 พร้อมเชิญชวนประชาชนที่สนใจ สามารถนำสิ่งของไปฝากส่งได้ โดยไม่เสียค่าจัดส่ง โดยจ่าหน้ากองกำกับการ ตชด. และชื่อ-ที่อยู่โรงเรียน ตชด.ปลายทางที่ต้องการส่ง ณ ที่ทำการไปรษณีย์ไทยทั่วประเทศ พร้อมทั้งแจ้งส่งภายใต้โครงการ “ส่งสุข ส่งฟรี” สามารถตรวจสอบที่อยู่ได้ที่ www.thailandpost.co.th  พลตำรวจตรี พันธุ์พงษ์ สุขศิริมัช รองผู้บัญชาการตำรวจตระเวนชายแดน กล่าวว่า โรงเรียน ตชด. สร้างขึ้นเพื่อขยายโอกาสให้เยาวชน ที่อยู่ในพื้นที่ห่างไกลได้รับการศึกษาขั้นพื้นฐาน เพื่อให้สามารถนำความรู้ไปต่อยอดสร้างอาชีพได้ในอนาคต โครงการดังกล่าว จะเพิ่มโอกาสให้นักเรียนโรงเรียน ตชด. ทั้ง 218 โรงเรียนทั่วประเทศ ที่มีนักเรียนจำนวนกว่า 20,000 คน ได้เข้าถึงการศึกษา มีอุปกรณ์ที่สนับสนุนการเรียนการสอนเพียงพอสำหรับเยาวชนทุกคน ทั้งนี้ สิ่งของที่ได้รับจากไปรษณีย์ไทย กองกำกับการ ตชด. แต่ละพื้นที่จะรวบรวมและส่งต่อไปยังโรงเรียน ตชด. ต่อไป นอกจากนี้ ไปรษณีย์ไทย ยังเตรียมจัดสร้างโรงเรียน ตชด. หลังใหม่ทดแทนหลังเดิมเพื่อให้เหมาะสมกับการเรียนการสอนมากขึ้น ณ โรงเรียน ตชด. บ้านห้วยหมากหล่ำ จังหวัดอุดรธานี เพื่อร่วมเป็นส่วนหนึ่งในการขยายโอกาสทางการศึกษาให้กับเยาวชนในพื้นที่ชายขอบ คาดว่ากำหนดก่อสร้างจะแล้วเสร็จภายในปี 2563